Астритбол азы Аԥсны ашколхәыҷқәа рфестиваль мҩаԥысит Аҟәа
21:40 03.06.2023 (ирҿыцуп: 09:18 04.06.2023)
Аицлабрақәа мҩаԥысит Аԥсны Амҵәышәымпыл азы афедерациеи, ареспубликаҿы иҟоу Россотрудничество ахаҭарнакреи, амобилтә еимадара "А-Мобаили", Аԥсны Аспорт азы аҳәынҭеилаки рыдгыларала.
АҞӘА, рашәара 3 - Sputnik. Астритбол азы Аԥсны ашколхәыҷқәа рфестиваль мҩаԥысит Аҟәа асабша, рашәарамза 3 рзы. Абри атәы Sputnik иазеиҭарҳәеит Россотрудничество ахаҭарнакраҿы.
Ҽнактәи аицлабрақәа ирылахәын Аԥсны еиуеиԥшым араионқәа рҟынтәи 24 команда. 100-ҩык амҵәышәымпыласцәа аиааира иазықәԥон, иара убас урыстәылазегьтәи аспорттә еицлабрақәеи Россотрудничество акультура-ҵараиуратә программақәеи рылахәразы алшара роурц.
“Ахьи” “араӡни” ргеит аспорттә школ “Аԥсны амҵәыжәҩақәа” (“Крылья Абхазии”). “Аџьаз” ргеит аспорттә школ “Спартак”.
Аԥсны Амҵәышәымпыл азы афедерациа ахада Ерасҭ Агәмаа иазгәеиҭеит афестиваль ҵыԥх еиԥш сынтәагьы мҽхакы ҭбаала имҩаԥысит ҳәа.
“Ҳара даара ҳгәы иахәеит ахәыҷқәа ибзианы иахьыхәмарыз. Аиаша шәасҳәап, абриаҟара иқәыԥшу аҿар абас ибзианы ихәмаруеит ҳәа сыҟамызт. Аԥсны Амҵәышәымпыл азы афедерациа ахьӡала атурнир адгылаҩцәа иҭабуп ҳәа раҳҳәоит, хаҭала, Россотрудничество ахаҭарнакра анапхгаҩы Дмитри Федотови амобилтә еимадара "А-Мобаил" адиректор хада Борис Барцыци, урҭ аспорт арҿиараҿы аус ду ҟарҵоит, ҳхәыҷқәа аспорттә еицлабра дуқәа рҟны рыԥсадгьыл ахьӡ аҭыгараҟны ирыцхраауеит”, - ҳәа азгәеиҭеит Агәмаа.
Афестиваль аӡбаҩ хада, амҵәышәымпыл азы аспорт азҟаза Николаи Гушьин инаҵшьны иазгәеиҭеит атурнир алахәылацәа азыҟаҵара бзиа ахьрымоу угәы иахәаратәы ишыҟоу.
“Ҳара иахьа зыҩаӡара ҳаракыз, ацәанырра ҳаракқәа зҵаз ахәмарра ҳбеит. Иубарҭан ахәыҷқәа рыҽшазыҟарҵо, ишеизҳауа, аспорттә гәаӷь шрызҭоу. Ари аспортхкы аԥеиԥш амоуп, Аԥсны ирҿиатәуп. Ахәыҷқәа рҽазҵәылхны иахьазнеиуа иунарбоит ҳара аспорт аганахьала аԥеиԥш ду шҳамоу, адунеи аҿы ҳаҽӡыраҳгарц азы алшара дуқәа шҳамоу", - иҳәеит иара.
Атурнир аиҿкааҩцәа аиааира згаз аҳамҭақәа рырҭеит.
Астритбол азы аицлабрақәа мҩаԥысит Аԥсны Амҵәышәымпыл азы афедерациеи, ареспубликаҿы иҟоу Россотрудничество ахаҭарнакреи, амобилтә еимадара "А-Мобаили", Аԥсны Аспорт азы аҳәынҭеилаки рыдгыларала. Аусмҩаԥгатә азкын Ахәыҷқәа рыхьчара амш.